REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/20-25

10. februar 2025. godine

B e o g r a d

Z A P I S N I K

12. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 07. FEBRUARA 2025. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Dragan Jovanović, Dejan Bulatović, Ivana Stamatović, Radoslav Milojičić, Milija Miletić, Dijana Radović, Jožef Tobiaš i Miroslav Aleksić.

Sednici nisu prisustvovali članovi Odbora: Žika Gojković, Goran Petković, prof. dr Branimir Nestorović, Dušan Nikezić, dr Ana Oreg, Slobodan Ilić i Zoran Sandić, kao ni njihovi zamenici.

Sednici su prisustvovali predstavnici Ministarstva poljoprivrede, šumarstva i vodoprivrede: Livija Pavićević, državni sekretar, Nenad Katanić, pomoćnik ministra Sektora za poljoprivrednu politiku i Bojan Živković, pomoćnik direktora Uprave za agrarna plaćanja.

Pre utvrđivanja dnevnog reda, na osnovu člana 92. stav 2., a saglasno članu 82. Poslovnika Narodne skupštine, njegovu dopunu blagovremeno je predložila narodni poslanik Ivana Stamatović, tako da se dnevni red dopuni tačkama: Razmatranje Predloga zakona o izmenama i dopunama Zakona o veterinarstvu, koji je podnela narodni poslanik Ivana Stamatović (broj 011-189/25 od 3. februara 2025. godine) i Razmatranje Predloga zakona o izmenama i dopunama Zakona o dobrobiti životinja, koji je podnela narodni poslanik Ivana Stamatović (broj 011-191/25 od 3. februara 2025. godine). Odbor je većinom glasova (7 za, 2 nije glasalo) prihvatio ovaj predlog za dopunu dnevnog reda.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor većinom glasova (8 za, 1 nije glasao) usvojio sledeći:

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za period od 1. oktobra do 31. decembra 2024. godine (broj 02-1247/ 24-7 od 3. februara 2025. godine);
2. Razmatranje Predloga zakona o izmenama i dopunama Zakona o veterinarstvu, koji je podnela narodni poslanik Ivana Stamatović (broj 011-189/25 od 3. februara 2025. godine);

3. Razmatranje Predloga zakona o izmenama i dopunama Zakona o dobrobiti životinja, koji je podnela narodni poslanik Ivana Stamatović (broj 011-191/25 od 3. februara 2025. godine).

Pre početka rasprave o tačkama dnevnog reda, usvojen je zapisnik 11. sednice Odbora, koja je održana 28. januara 2025. godine, u tekstu u kome je i predložen. Zapisnik je usvojen većinom glasova (8 za, 1 nije glasao).

Predsednik Odbora je predložio spajanje rasprave od prve do treće tačke Dnevnog reda sednice Odbora. Odbor je većinom glasova (8 za, 1 nije glasao) prihvatio ovaj predlog.

Prva do treće tačke dnevnog reda - Razmatranje Informacije o radu Ministarstva poljoprivrede, šumarstva i vodoprivrede za period od 1. oktobra do 31. decembra 2024. godine, Razmatranje Predloga zakona o izmenama i dopunama Zakona o veterinarstvu, koji je podnela narodni poslanik Ivana Stamatović i Razmatranje Predloga zakona o izmenama i dopunama Zakona o dobrobiti životinja, koji je podnela narodni poslanik Ivana Stamatović.

Livija Pavićević, državni sekretar, je rekla da u Informaciji o radu Ministarstva poljoprivrede, šumarstva i vodoprivrede za četvrti kvartal, fokus bio na jačanju podrške poljoprivrednim proizvođačima i obezbeđivanju fer tržišnih uslova za naše poljoprivrednike, unapređenju zakonodavnog okvira, međunarodnoj saradnji i sprovođenju reformskih propisa u skladu sa evropskim integracijama. Takođe, naglasila je da ostvareni rezultati pokazuju posvećenost odgovornoj agrarnoj politici i kontinuiranom unapređenju uslova za razvoj srpske poljoprivrede. Ministarstvo poljoprivrede, šumarstva i vodoprivrede je raspisalo devet javnih poziva za ostvarivanje prava na podsticaje, čime je nastavljena podrška poljoprivrednicima, investicijama i modernizaciji proizvodnje. Istakla je da se posvećeno radilo na unapređenju zakonodavnog okvira u poljoprivedi. Usvojen je Zakon o izmenama i dopunama Zakona o podsticajima, dok su još četiri zakona u proceduri usvajanja a šest u fazi izrade. Donete su tri odluke i četiri uredbe i trinaest pravilnika kao i naredba o merama sprečavanja širenja kuge malih preživara. Intezivno se radi na izradi Strategije poljoprivrede Republike Srbije za period 2025-2034. godina. Takođe, istakla je da se aktivno radi na prvom dvogodišnjem izveštaju o transparentnosti u skladu sa Pariskim sporazumom i na unapređenju nacionalnog zakonodavstva u ribarstvu, kao i na pripremi nacionalnog strateškog plana za akva kulturu. Kada je reč o ulaganju u vodoprivedu, Srbija nastavlja sa projektima koji su od ključnog značaja za održivi razvoj zemlje i zaštitu životne sredine. Naglasila je da je ovo samo deo redovnih aktivnosti koje Ministarsvo poljoprivede, šumarstva i vodoprivrede sprovodi sa ciljem unapređenja sektora koji su od vitalnog značaja za našu ekonomiju i društvo.

Ivana Stamatović, član Odbora, kao predlagač zakona, izjavila je da su predložene izmene i dopune Zakona o veterinastvu i Zakona o dobrobiti životinja usmerene u pravcu rešavanja dugogodišnjih problema i podsticaja lokalnim samoupravama kao pomoći da te probleme reše, a isto tako i pomoć Ministarstvu poljoprivede, šumarstva i vodoprivrede da ima saradnike u rešavanju tih problema.

U diskusiji su učestvovali narodni poslanici: Marijan Rističević, Miletić Milija, Aleksić Miroslav, Dragan Jovanović, Jožef Tobijaš, Dejan Bulatović i Ivana Stamatović.

Odbor je jednoglasno (9 za), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za period od 1. oktobra do 31. decembra 2024. godine i odlučio da je prihvati.

Odbor je većinom glasova (­­­8 za, 1 nije glasao), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o veterinarstvu, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je većinom glasova (­­­ 8 za, 1 nije glasao), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o dobrobiti životinja, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je većinom glasova (8 za, 1 nije glasao) doneo sledeći:

 Z a k lj u č a k

Odbor preporučuje da se Vlada Republike Srbije i Ministarstvo poljoprivede, šumarstva i vodoprivrede izjasne o Predlogu zakona o izmenama i dopunama Zakona o veterinarstvu i Predlogu zakona o izmenama i dopunama Zakona o dobrobiti životinja koje je podnela narodni poslanik Ivana Stamatović.

Pošto drugih pitanja i predloga nije bilo, sednica je zaključena u 12.50 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Danka Jevtović Marijan Rističević